Bredgade, der også er hovedgade i Tårs, er efter otte måneders vejarbejde igen åben for gennemkørende trafik, og det har fået flere af de forretningsdrivende langs gaden til at ånde meget lettet op. - Det er rigtig dejligt, det har vi ventet på længe, og kunderne er også allerede begyndt at komme tilbage, siger Ole Thomsen, der er købmand hos HT Superland i Tårs. De otte måneder, hvor vejen har været lukket, har betydet mærkbart færre kundebesøg hos de forretningsdrivende i Bredgade, og både byens slagter og bager har været nødt til at dreje nøglen om. - Det har betydet en kolossal nedgang for alle forretninger i byen, så nu trænger vi altså til at komme på hesten igen og så fremad, så vi kan overleve i de her bette byer, vi bor i, siger Ole Thomsen. Byggeprojektet ventes helt færdigt ved udgangen af 2016.

Referat:
Hovedgaden i Tårs er igen åben for billister, og det giver optimisme blandt byens forretningsdrivende.